मेरठ। उत्तर प्रदेश में छेड़छाड़ के विरोध में जलाई गई छात्रा की दिल्ली के सफदरजंग अस्पताल में मौत हो गई है। आज सुबह छात्रा ने करीब सुबह सात बजे इलाज के ...
मेरठ। उत्तर प्रदेश में छेड़छाड़ के विरोध में जलाई गई छात्रा की दिल्ली के सफदरजंग अस्पताल में मौत हो गई है। आज सुबह छात्रा ने करीब सुबह सात बजे इलाज के दौरान दम तोड़ दिया।
यूपी के मेरठ जिले के सरधना में 17 अगस्त को छेड़छाड़ के विरोध में शोहदों ने घर में घुसकर छात्रा को आग लगा दी थी। छात्रा गंभीर हालत में दिल्ली में भर्ती थी। उसका दिल्ली के सफदरजंग अस्पताल में इलाज चल रहा था।
आज सुबह वो जिंदगी की जंग हार गई। छात्रा की मौत के बाद परिजनों का रो-रोकर बुरा हाल है। पुलिस ने इस मामले में बुधवार को मुख्यारोपी और उसके पिता को गिरफ्तार कर जेल भेज दिया।
हालांकि एक आरोपी अभी फरार है। कस्बे में शोहदों ने छेड़छाड़ का विरोध करने पर छात्रा के घर में घुसकर उस पर केरोसिन उडे़लकर आग लगा दी थी। जिसमें वह 80 फीसदी से ज्यादा झुलस गई थी।
छात्रा के दादा ने मुख्य आरोपी समेत छह लोगों को नामजद कराया था। इस मामले में राजनीतिक दल, सामाजिक संगठन और स्वयंसेवी संस्थाओं ने धरना-प्रदर्शन कर छात्रा को न्याय दिलाने की मांग को लेकर आगे भी आए थे।
राजपूत उत्थान सभा, विश्व हिंदू परिषद, बजरंग दल, करणी सेना, सोम चौबीसी, कुशवाह चौबीसी और सपा कार्यकर्ता सड़क पर उतर गए थे। उन्होंने धरना-प्रदर्शन के माध्यम से छात्रा को इंसाफ दिलाने के लिए आवाज उठाई।
वहीं, भाजपा विधायक संगीत सोम ने अस्पताल पहुंचकर पीड़ित परिवार की आर्थिक मदद की थी। उन्होंने मुख्यमंत्री योगी आदित्यनाथ से फोन पर बातचीत कर पीड़ित परिवार को न्याय का भरोसा दिलाया था। पुलिस अब तक छह आरोपियों में से पांच को जेल भेज चुकी है।